Obernarren-Schnitzelbänke 2008    Jetz si för öis die schönschte Täg,  d`Fasnacht esch der Hit.  Ar Fasnacht si mer immer zwäg,  die macht öis richtig fit.  Am Mittwoch de, mer mache-n-e Wett,  si mer 5 de schwärchrank im Bett.    S`Rita die zwöit bsuecht z`Mümliswil  d`Kla-si-o-na-ta.  Ohni Bröue erreicht äs s`Ziel  ei Ka-ta-stro-pha.  Im donkle Saal bim beschte Wöue,  gsets nüt au mit der Sonnebröue.    D`Hardegg esch zue - s`Waldis si wäg,  im Dorf heschs chum vernoh.  Stöu und heimlich dasch der Gäg,  si uf und dervo.  Absched het me ned chönne neh,  wöus ke Ustrinkete het ge.    Der Oltner Polizeikommandant,  sig - so seit me - chrank.  Ir Beiz sitzt är, s`Bier i der Hand,  dem Stadtrat sei Dank.  Bis 60zgi chrank, dasch raffiniert  und de aus Gsungne pangsioniert.    Bike, tuet s`Studer Marlis  haut för`s Läbe gärn.  Verunfaut eschs,  dasch aber mies,  mer glaube dasch gse färn.  Es Zocke im Arsch, e Lähmig droht,  sesch aber nor en elektrische Droht.    Dor s`Priska Pfluegers Chäuer springt  es Müsli ganz elei.  Äs wäg däm Müsli nach Loft ringt:  "Wenn chonnt der Chrigu hei?"  Wäg dere Muus stigts uf e Tisch,  zum Warte dört, bis Höuf cho esch.    Ar erscht Auguscht Fiir, dasch es Wonder,  der Lori höuft au mit.  Är stosst e Wage mit Abfauplunder,  und  dä bewegt sech net.  Är chrampft und chücht - chas ned verstoh,  mit glöster Handbräms würds besser go goh.    Der Gmischti Chor dä singt för öis,  der Brönnima, dä seit:  "Stöu s`Händi ab!", dasch höt nüt Nöis,  chuum het är das gseit.  Do lütet s`Händi, oh la la  vor Frou vom Walti Brönnima.    Am Fröschefäscht in Härchinge,  der Lugi esch au do.  Im Chrutzli wird d`Heifahrt scho glinge,  das wird de scho no goh.  Ohni Liecht fahrt är de spot no hei,  so gseht ne nedmou d`Polizei.    Fahrsch quer dors Gäu vor de Wahle,  säg e: "Nei aberau!"  Erläbsch aus Börger grossi Quale,  Do stoht:"Bader zwöi mou!"  Einisch Bader esch scho vöu z`vöu,  denn die esch z`Bärn jo nome stöu.    Der Präsi vo der Börgergmein,  bout e ganze Block,  und de no grad es Huus deheim,  das het nor 1 Stock.  "Der Wychäuer", seit der Emil sech,  "esch i mim  Huus haut im Eschterich."    S`Rita Büttiker, loset jetz,  macht Säubschtöberlischtig.  Goht fort ohni Schlössu, sesch eis Ghetz,  grad wie jede Zyschtig.  Der Oliv bschlüsst, s`Rita muess warte,  bis z`Obe hingenoss im Garte.    Der Zottel vo der SVP,  meckeret famos.  Bringt der Partei 3 Prozänt meh,  was esch eigentlech los?  Als SVP - Ober - Nörgeli  esch öis bekannt der Mörgeli.    Der von Arx Ärnscht - het e Rieseschranz,  i de Hose gha.  Vor Zugsabfahrt, är schiniert sech ganz,  das chan eg so net ha.  Är secklet am Bahnhof z Züri i Lade  und verhindertet so no grössere Schade.    Am Wienerobe vom Chilechor,  esches ganz guet gse.  Im Kaffistöbli, stöu eg mer vor,   sets au Chueche ge.  Scho gli ke Chueche me, kei Sorte,  am eis fingt me 50 Linzertorte.    Der Blocher esch nöm Bondesrot,  wär hät das  au dänkt?  Es Schlömpfli wirft ihn usem Boot,  und het ne schnäu versänkt.  Eis macht öis Froue scho närvös,  dasch im Evi Widmer si Coiffös.